प्रवक्ता पर भाई विजय कुमार जी का एक लेख तथाकथित नसीहत देने के इरादे से लिखा हुआ पढने का अवसर प्राप्त हुआ। विजय कुमार जी गुड़ तो खाना चाहते है पर गुलगुलों से भी परहेज रखना चाहते हैं। पत्र के आरम्भ में जो उन्होंने अपना परिचय दिया और बाद में अपने जेल के साथी कैबिनेट मंत्रियों का जो जिक्र किया शायद उस की जरूरत ही नहीं थी। भाई विजय कुमार जी का प्रवक्ता के संपादक को बेमतलब का संपादक बताने का क्या इरादा है मेरे समझ से परे की बात है। वहीं ये कहना कि प्रवक्ता में जो जैसा लिख देता है प्रवक्ता उसे वैसा ही प्रकाशित कर देता है वहीं उनका ये भी कहना कि प्रवक्ता अभिव्यक्ति का एक अच्छा मंच है उन्होंने एक मिसाल भी दी कि आपातकाल में जब वो जेल में थे तो जेल में एक ढूला होता था जिस पर हम भाषण देने का अभ्यास करते थे। प्रवक्ता भी विचारों का ऐसा ही ढूला है जहां हर व्यक्ति अपनी बात कह सकता है। जो लोग लेखन या पत्रकारिता में आगे बढना चाहते है उनके अभ्यास के लिये ये स्थान अच्छा है।